Mies oli surmateon tehdessään syyntakeinen.

Pirkanmaan käräjäoikeus on tuominnut 18-vuotiaan Oskari Topias Sylven elinkautiseen vankeusrangaistukseen 17-vuotiaan tyttöystävänsä murhasta. Surmateon tehdessään Sylve oli syyntakeinen eli vastuussa teoistaan.

Nokialla helmikuussa tapahtuneen henkirikoksen alkusyynä oli pariskunnan välillä puhjennut riita. Sylve raivostui siitä, kun tyttöystävä otti hänen savukeaskistaan tupakan ja lähti polttamaan sitä parvekkeelle.

– Mulla ei ollut paljoo röökiä enää, ja muutenkin oli hermo kireellä, Sylve selitti riitaa oikeudessa.

Sylve yritti ottaa tupakkaa tytöltä pois, ja siitä syntyi tappelu, jonka äänet kantautuivat naapuriin. Sylve päätti hiljentää tytön kietomalla ilmastointiteippiä tämän pään ympärille.

Naapurit hälyttivät paikalle poliisit, ja partio oli muutamassa minuutissa oven takana. Sylve ei kuitenkaan avannut heti ovea, ja siinä ehkä hukattiin tytön henkiin jäämisen kannalta ratkaisevia minuutteja. Sylve piilotti teippaamansa tytön sängyn alle ja veti hallussaan olleet huumeet alas vessan pöntöstä. Sen jälkeen hän päästi poliisipartion sisälle asuntoon.

Poliiseille Sylve selitti, ettei asunnossa ole muita. Poliisi kuitenkin näki, että eteisessä on naisten kengät. Sylve valehteli, että tyttöystävä lähti sukkasillaan jonnekin.

Poliisi valaisi lampulla sängyn alustaa, ja sieltä löytyi teipattu tyttö elottomana. Elvytyksessä tytön sydän saatiin lyömään, mutta hapen puute oli aiheuttanut kohtalokkaan aivovaurion. Tyttö kuoli sairaalassa.

– Toivottomassa tilanteessa tehohoidosta luovuttiin, totesi lääkäri.

Teon julmuuden takia poliisi tutki sitä murhan nimikkeellä, ja murhasta Oskari Topias Sylve myös tuomittiin.